Source: http://www.employment.gov.sk/kolektivne_zmluvy_vyssieho_stupna.html
Timestamp: 2013-06-19 05:33:09+00:00
Document Index: 4948573

Matched Legal Cases: ['§2', '§ 9', '§ 103', '§ 76', '§ 76', '§ 8', '§ 2']

Kolektívne zmluvy vyššieho stupňa | MPSVR SR
Kolektívna zmluva vyššieho stupňa (§2 ods. 3 písm. b) až d) zákona o kolektívnom vyjednávaní sa uzatvára medzi organizáciou zamestnávateľov - združením, (jedným alebo viacerými) a odborovým zväzom (jedným alebo viacerými). Kolektívna zmluva vyššieho stupňa sa uzatvára pre väčší počet zamestnávateľov (ide o kolektívne zmluvy pre jednotlivé hospodárske odvetvia v celoštátnom alebo regionálnom meradle). Kolektívnu zmluvu vyššieho stupňa je zmluvná strana na strane zamestnávateľov povinná odovzdať ministerstvu na uloženie (§ 9 ods. 1 zákona o kolektívnom vyjednávaní).
Zoznam uložených a platných kolektívnych zmlúv vyššieho stupňa V kolektívnej zmluve (podnikovej ako aj kolektívnej zmluve vyššieho stupňa) možno dohodnúť a upraviť priaznivejšie pracovné podmienky a podmienky zamestnávania nad rámec právnych predpisov. Podľa Zákonníka práce ide najmä o tieto oblasti:
vyjednávanie o mzdách,
skrátenie pracovného času bez zníženia mzdy, (týždenný pracovný čas je všeobecne ustanovený v Zákonníku práce v maximálnej dĺžke a je diferencovaný podľa charakteru pracoviska a zmennosti),
predĺženie dovolenky na zotavenie o ďalšie týždne nad zákonnú výmeru ustanovenú v § 103 ods. 1-3 Zákonníka práce,
stanovenie výhodnejších podmienok pre poskytovanie pracovného voľna pri prekážkach v práci z dôvodu všeobecného záujmu a pri dôležitých osobných prekážkach v práci,
poskytovanie voľna, prípadne finančných prostriedkov na vzdelávanie zamestnancov,
poskytovanie príspevkov na regeneráciu zamestnancov a podpora športových a kultúrnych aktivít,
bližšie vymedzenie okruhu zamestnancov prípadne i bývalých zamestnancov, ktorým zamestnávateľ poskytuje stravovanie,
vyššie odstupné ( § 76 ods. 1 až 5 Zákonníka práce) alebo odchodné (§ 76a) nad minimá ustanovené v Zákonníku práce.
Podľa iných právnych predpisov ide najmä o:
zvýšenie dennej výšky náhrady príjmu pri dočasnej pracovnej neschopnosti zamestnanca (§ 8 ods. 2 zákona č. 462/2003 Z. z. o náhrade príjmu pri dočasnej pracovnej neschopnosti),
doplnkové dôchodkové sporenie (§ 2 ods. 3 zákona č. 650/2004 Z. z. o doplnkovom dôchodkovom sporení) a ďalšie plnenia.
Okrem vyššie uvedeného možno v kolektívnej zmluve dohodnúť aj ďalšie inštitúty, na ktorých sa zmluvné strany dohodnú, a ktoré sú dispozitívnymi ustanoveniami vyplývajúcimi zo Zákonníka práce alebo z osobitných predpisov.